
A KERESKEDELMI FORGALOMBAN KAPHATÓ PALÁNTA- ÉS VIRÁGFÖLDEK MAKRO- ÉS MIKROMŰANYAG- SZENNYEZETTSÉGÉNEK VIZSGÁLATA

Kulcsszavak: Talajvédelem, Mikroműanyagok, Makroműanyagok, Műanyagszennyezés, Környezetbiztonság
Az utóbbi években a mikroműanyagok környezeti hatásai és jelenléte egyre nagyobb figyelmet kapott, különösen a mezőgazdasági és kertészeti szektorban. Ez a tanulmány a kereskedelmi forgalomban kapható palánta- és virágföldek makro- és mikroműanyag-szennyezettségét vizsgálja, amely ültetőközegeket elterjedten használnak a kertészetekben és a lakossági növénygondozási gyakorlatok során. A kutatás során különböző gyártók termékeiből végeztünk mintavételezést, melyeket a mintaelőkészítést követően Fourier-transzformációs infravörös spektroszkópiának vetettük alá. A kutatás alapcélkitűzése a műanyagszennyezettség mértékének meghatározása és a jelen lévő polimertípusok azonosítása volt. Az eredmények azt mutatják, hogy a vizsgált minták többsége makro- és mikroműanyagokat egyaránt tartalmaz, változó koncentrációkkal. Az eredmények hangsúlyozzák, hogy a mikroműanyagok jelenléte a palánta- és virágföldekben nemcsak a talajökoszisztéma egészségét befolyásolja, hanem potenciális kockázatot jelent a növények fejlődésére és a növénytermesztési gyakorlatokra, végső soron pedig az emberi egészségre az élelmiszerláncon keresztül. Ez a tanulmány hozzájárul a mezőgazdaságban előforduló műanyagszennyezéssel összefüggő ismeretanyaghoz, és rávilágít a szigorúbb szabályozások és hatékonyabb hulladékgazdálkodási, termékelőállítási gyakorlatok szükségességére. A kutatás szintén hozzájárul a mikroműanyagok mezőgazdasági környezetben való jelenlétének jobb megértéséhez és a jövőbeli kutatások irányainak kijelöléséhez.



